Turkulainen mies käveli kahden kaverinsa kanssa Aurakadun jalkakäytävää pitkin, kun Linnankadun kulmassa nuori mies tarttui häntä rinnuksista ja kaatoi hänet maahan.

Kaverit menivät repimään pahoinpitelijää pois uhrin päältä, jolloin paikalle tuli neljä muuta miestä. Miehet alkoivat potkia ja lyödä maassa makaavaa uhria vartaloon ja päähän. Myös auttajat saivat lieviä osumia.

Lisäksi paikalle uhria auttamaan juoksi ulkopuolinen 1975 syntynyt turkulainen mies, joka niin ikään sai osumia heti käskettyään miesjoukkoa lopettamaan pahoinpitelyn. Myös hän joutui sairaalaan tarkistuttamaan vammojaan. Hän kertoi poliisille, että tilanne näytti niin pahalta, että siihen oli välttämättä puututtava.

Tekijät olivat poistuneet paikalta jalan Raastuvanpuistikon suuntaan. Paikalla olleet osasivat sanoa miehistä vain, että he olivat mustaihoisia ja yksi heistä oli lyhytkasvuinen ja yksi lähes kaksimetrinen.

